**Skrining je preventivna procedura sa ciljem rane detekcije faktora rizika ili bolesti.** Skrining podrazumeva pregled naizgled zdravih osoba bez prisutnih simptoma i znakova bolesti, sa ciljem što ranijeg otkrivanja određene bolesti, u takozvanoj latentnoj fazi kada se osoba po pravilu ne javlja lekaru.

Skriningom se mogu otkriti rane promene kada su mogućnosti za lečenje i izlečenje najveće. Ovo je naročito značajno kada su u pitanju maligni tumori gde rezultati lečenja u velikoj meri zavise od uznapredovalosti bolesti u trenutku postavljanja dijagnoze.

Ne zna se tačan razlog za nastanak karcinoma dojke, postoji niz faktora rizika i na neke od njih ne možemo da utičemo:pol (zastupljeniji kod žena neko kod muškaraca), zastupljeniji je kod starijih nego mlađih žena, genetska predispozicija. Sa druge strane postoje faktori rizika na koje možemo da utičemo kao što je prestanak pušenja, stilovi života, itd.

Ali ono što zaista možemo je da je što ranije otkrijemo, jer kada otkrijemo karcinom dojke na vreme on je izlečiv. Kada se on otkrije dok je još mali može da se izvede poštedna operacija i tada žena nema neke veće posledice i ona može da živi dugo i kvalitetno.

 Do 2013. godine u Srbiji je postojao tzv. oportuni skrining, što znači da se osoba podvrgava pregledu na sopstvenu inicijativu, na osnovu individualne odluke ili odluke njenog lekara dok **od 2013. godine se kreće sa sprovođenjem organizovanog skrininga**, koji podrazumeva organizovano, masovno pozivanje ciljne populacije na testiranje koje je unapred planirano, sa jasno definisanom metodologijom, vrstom testa i kontrolom kvaliteta rada.

Organizovani skrining se radi u ciklusima na nekoliko godina (2 ili 3, u zavisnosti od vrste skrininga. Organizovani skrining je organizaciono zahtevan i složen proces pa je zato neophodno postepeno širiti teritoriju na kojoj se sprovodi u skladu sa obezbeđivanjem svih potrebnih materijalnih i finansijskih uslova kao i edukacije zdravstvenih radnika.

**Organizovani skrining u Republici Srbiji pa tako i u AP Vojvodini se sprovodi na rano otkrivanje raka dojke, grlića materice i debelog creva.**

Organizovani skrining na rano otkrivanje raka dojke, sprovodi se kod žena starosti 50-69 godina, mamografskim pregledom, koji se kod žena ove starosti sprovodi svake druge godine. **Mamografija predstavlja „zlatni standard“ u otkrivanju karcinoma dojke**. To je neinvazivna dijagnostička metoda kojom se dobija slika pomoću rendgenskih (X) zraka na aparatu koji se zove mamograf i praktično je najadekvatnija metoda za otkrivanje malignih tumora dojki minimalnih dimenzija, koji se ne mogu napipati. Ako se tumor otkrije u ovoj fazi bolesti, kada je dimenzija manjih od 1cm, dok nije prešao u agresivnu formu i dao metastaze, prognoza je dobra i može se postići potpuno izlečenje.

Samo mamografsko snimanje traje svega nekoliko minuta. Svaka dojka se pregleda u dve projekcije (CC i MLO) pri čemu rendgen tehničar dojku postavlja između dve ploče koje se pomeraju i pri tome vrše pritisak na dojku u trajanju od nekih 10-tak sekundi što žena oseća kao manju nelagodnost. Doza zračenja koju pacijentkinja primi pri mamografskom snimanju je minimalna i praktično je jednaka je količini zračenja koja se apsorbuje za vreme jednog prekookeanskog leta te je strah od zračenja potpuno neopravdan.

Kada govorimo o skriningu na rano otkrivanje raka dojke, žene se pozivaju, obično telefonski, putem kol centra domova zdravlja. U domovima zdravlja se obavlja mamografski pregled i prvo čitanje radiologa a drugo čitane se obavlja u zdravstvenoj ustanovi sekundarnog nivoa.

Od 2013.godine od kada je Novi Sad zajedno sa još nekoliko centara u Vojvodini uključen u organizovani skrining pregledano je oko 38 000 žena i otkriveno oko 250 karcinoma. Neki od njih su bili u početnom stadijumu, žene nisu imale nikakve simptome niti su bile napipale bilo kakvu promenu, tako da je lečenje kod tih žena bilo pravovremeno i sa dobrim rezultatima. Obuhvat skriningom na karcinom dojke u 2021. godini u Vojvodini je 3%, u Novom Sadu kada je u pitanju organizovani skrining 8%, što je značajno manje od obuhvata kojim težimo.

Kako u Vojvodini na žalost postoje i sredine u kojima ovi pregledi nisu dostupni kao u gradskim sredinama, Pokrajinska vlada APV je pokrenula projekat Prva mamografija kupovinom 2 mamografska autobusa koji su od početka projekta 2019. godine pa do danas sproveli mamografiju u oko 30 naseljenih mesta, i to prvenstveno seoskih sredina u Vojvodini, pregledano je oko 15.000 žena i otkriveno oko 120 karcinoma dojke.

Kada se žena pozove na dopunski pregled toj se ženi uradi i ultrazvučni pregled i magnetna rezonanca ako je potrebno i biopsija.

**Ono što je značajno što dobar deo žena koje prvi put obave mamografski pregled nastave i da se redovno kontrolišu, tako da i na taj način podižemo svest žena o značaju preventivnih pregleda.**